«Шапсыгъым и нартхэр» къофэ
«Шапсыгъым и нартхэр» къэфакIуэ гупым и ехъулIэныгъэхэм иджыблагъэ къыхигъэхъуащ. КIыщмеишхуэ къуажэм щыщ артист ныбжьыщIэхэм япэ увыпIэр щызыIэрагъэхьащ Лоо жылагъуэм щекIуэкIа «Вагъуэбэ Сочэ» дунейпсо зэпеуэм.
Зэхьэзэхуэр къызэзыгъэпэща «КъэкIуэнур сабийхэм» псапащIэ фондым IуэхущIапIэм 2011 гъэ лъандэрэ мыпхуэдэ щэнхабзэ Iуэху дахэхэм щIэхщIэхыурэ гулъытэ яхуещI. Зэман кIэщIым фестивалу 20м щIигъу абы иригъэкIуэкIыну хузэфIэкIащ, Урысейм и щIыналъэхэм, хамэ къэралхэм щыщ ныбжьыщIэ мини 10м нэс зэхигъэплъащ. «Вагъуэбэ Сочэ» зэхьэзэхуэри къызыхуэтыншэу къызэрызэIуахам тепщIыхьмэ, сэбэп иIэнущ. Абы ди къэралым и щIыпIэ 14м къикIа уэрэджыIакIуэ цIыкIухэмрэ къэфакIуэ гупхэмрэ я зэфIэкI щагъэлъэгъуащ. Iуэхугъуэр щекIуэкIащ «АкваЛоо» зыгъэпсэхупIэм.
Илъэс етIуанэ хъуауэ щыIэ «Шапсыгъым и нартхэр» ансамблыр Сочэ къыбгъэдэкIыу зыкъэзыгъэлъэгъуэну гуп закъуэти, я къалэныр абы тIуащIэ ящищIырт. Пашэныгъэр тыншу зыIэрыбгъэхьэфынухэм ящыщтэкъым, нэрылъагъут мыбдежым зыми зэрыщыхудамычыхынур. Абы къекIуэлIат Москва, Дон Iус Ростов, Воронеж областхэм, СанктПетербург къалэм, Ставрополь крайм къикIа артистхэр. КъэпщытакIуэхэм я унафэщIу щытащ хореограф цIэрыIуэ, «Тодес» еджапIэстудием и егъэджакIуэ Ефимовэ Александрэ.
Артист ныбжьыщIэр утыку къыщихьэм, ар концерт къызэрыгуэкIыу щрет е дунейпсо зэхыхьэ ирехъу, сытым дежи абы ар фIэIуэхугъуэ нэхъыщхьэ дыдэщ икIи гудзакъэ иIэу абы йоувалIэ, жеIэ «Шапсыгъым и нартхэр» гупым и гъэсакIуэ Хьэмырзокъуэ Жэмалдин. Къэбгъэлъагъуэмэ, «Вагъуэбэ Сочэ» фестивалыр ди гъэсэнхэм гъэунэхупIэ яхуэхъуащ. Ансамблым и гупитIми зэхэту зыкъагъэлъэгъуэн хуей хъуат. Нэхъыжьхэм нэхъ ипэкIи зэпеуэхэм хэтауэ Iуэхум нэхъ хащIыкIмэ, абыхэм яужь ит цIыкIухэм ар я япэ утыку ихьэгъуэт. Къапщтэмэ, ахэр тезыгъэгушхуэн я ныбжьэгъухэр, Iыхьлыхэр пэшым щIэсти, гугъуехь дыIууакъым. КъэзыцIыхухэм ялъагъуу хэтыт щыуэну хуеинур?!»
«Шапсыгъым и нартхэр» гупым иджыпсту хэтщ Гъуащэхэ Юрэ, Русетэ, Сальметэ, Ныбэхэ Мурат, Русетэ, Саид, Мадин, Руслан, Iэминат, Нэпсохэ Микаэл, Аринэ, Куэблэхэ Заирэрэ Бэллэрэ, Мангасаров Артур, Къуэбжхэ Маринэ, Тимур, Заремэ, Аурикэ, Мадин, ТIутIэрыщ Екъуб, ЖанылI Джамилэ, Устян Эрик, Монталион Эвелинэ, Узунян Инвер, Зэхуэс Налбий сымэ.
Ди къэфакIуэ гупым япэ увыпIэр зылъигъэсащ. ЕтIанэгъэ Сочэ, Москва, Ереван щекIуэкIыну дунейпсо фестивалхэм хэтыну хуит зыщI тхылъхэр абы къратащ.
Ансамблым и курыт гупым хэтхэм Къуэбжхэ Хьэсэн, Дамир, Догуф Динарэ, Сердюков Ярослав, ЖанылI Анжеликэ, ТIутIэрыщ Сэхьид, Чуриковэ Светланэ, Атомян Сетрак, ГъущIыпсэ Нартшу, ТIэшхэ Маритэ, Ренат, Гъуащэ Надеждэ, Щхьэлахъуэ Тимур, Бесоловэ Альвинэ, Зэкъуэт Ренат, Ныбэ Амир, Голушко Артём я «Удж» къафэми я япэ щIыхь тхылъыр къыпэкIуащ.
Дамыгъэхэм къищынэмыщIауэ, ныбжьыщIэхэм, шэч хэмылъу, мы зэхыхьэм гукъинэ куэд я нэгу щыщIэкIащ, нэхъыщхьэращи, цIыхухэм фIыуэ зыкърагъэлъагъуфащ.
Загъэпсэхужыну хунэсакъым «Шапсыгъым и нартхэр» гупым хэтхэм Хьэмырзокъуэ Жэмалдинрэ Лийхэ Артуррэ Оксанэрэ ягъасэ цIыкIухэм Ставрополь къалэ щэкIуэгъуэ мазэм и кIэухым щекIуэкIыну дунейпсо фестивалым зэрыхэтынум мы махуэхэм зыхуагъэхьэзыр.
Тхыгъэри сурэтхэри НЫБЭ Анзор ейщ.
